Има кворум. Откривам заседанието. Процедура – господин Иванов.
Благодаря Ви, уважаема госпожо Председател. Уважаеми дами и господа министри, уважаеми колеги! Правя процедура за пряко излъчване на гласуването на днешния вот по Българската национална телевизия – Канал 1, и Българското национално радио. Благодаря.
Благодаря Ви, уважаеми господин Иванов. Още една процедура – от господин Попов.
Благодаря Ви. Уважаема госпожо Председател, уважаеми народни представители! Вчера, когато бяха дебатите по вота на недоверие към правителството, премиерът отсъстваше от залата. Поканихме го – тогава Вие казахте, че не е в България. Днес премиерът е в България, но отново го няма! Поканили ли сте го? Ако не сте, поканете го тук. Има и предложение за пряко излъчване – да се покаже отново по телевизията. Нека да е тук – гласува се вот на недоверие на неговия кабинет! Благодаря. [[Ръкопляскания от „БСП за България“.]]
Благодаря Ви, уважаеми господин Попов. Отсъствието на премиера вчера не беше по негово желание – поради участие в Европейския съвет [[шум и реплики от „БСП за България“]] , на който договори 29 милиарда евро за България! [[Продължителни ръкопляскания от ГЕРБ и ОП.]] Днес, въпреки голямото му желание да присъства тук, не може, защото все още пътува. Моля, режим на гласуване по направената от господин Иванов процедура за пряко излъчване по БНТ – Канал 1, и БНР. Гласували 232 народни представители: за 231, против няма, въздържал се 1. Предложението е прието. Моля, включете камерите и микрофоните на БНР. За днес, колеги, сме гласували точка единствена: ГЛАСУВАНЕ НА ПРОЕКТ НА РЕШЕНИЕ ЗА ГЛАСУВАНЕ НА НЕДОВЕРИЕ НА МИНИСТЕРСКИЯ СЪВЕТ НА РЕПУБЛИКА БЪЛГАРИЯ С МИНИСТЪР-ПРЕДСЕДАТЕЛ БОЙКО БОРИСОВ ЗАРАДИ ПРОВАЛА В ПОЛИТИКАТА ЗА ПРОТИВОДЕЙСТВИЕ НА КОРУПЦИЯТА. Моля, режим на гласуване. Гласували 237 народни представители: за 102, против 124, въздържали се 11. Вотът е неуспешен. [[Ръкопляскания от ГЕРБ и ОП.]] Имате думата за отрицателен вот – господин Манев, заповядайте. [[Народните представители от „БСП за България“ и народни представители от ДПС напускат пленарната зала.]]
Уважаема госпожо Председател…
Може би трябва да изчакате, господин Манев. Виждам движение в залата – все пак да можем да чуем какво ще кажете. [[Възгласи: „Оставка!“ от „БСП за България“.]] Заповядайте.
Много държа тези колеги, дето викат там, да чуят какво имам да им казвам, затова ще побързам. Уважаеми колеги, вотът мина – отрицателният вот е процедура, която до днес не разбирах. Какво да се оправдавам тук – защо съм гласувал по един или по друг начин?! Пред мен е съвестта ми и аз знам защо съм гласувал. Но на Вас имам да кажа няколко неща. Днес аз – депутатът от ГЕРБ Маноил Манев, гласувах против Вашия вот поради три основни причини! Първата се нарича лъжа! Втората се нарича глупост! И третата се казва омраза! Вие с Вашия вот на недоверие излъгахте младите хора, които ходят по улиците на България – излъгахте ги, че го правите заради тях! Нищо подобно! Правите го заради Вашата неосъществена лидерка! И дори в мотивите на Вашия вот Ви подсказаха Вашите колеги, които са ги писали, че имате път за измъкване, ако пренебрегнете другите две причини – глупостта и омразата. Глупаво е, колеги, да искате да разрушите една държава, с всичките институции на тази държава. Заедно с един неосъществен фюрер да тръгнете към разрушаване на държавата и да казвате, че после искате да направите нещо добро за младите хора, за държавата – да я управлявате, тук вече сте в границите на глупостта. И най-накрая, не съм чул, не съм прочел, не съм видял и никой не ми е разказал, че има умен политик, който гради своята политика на омразата! Да мразиш е лесно [[председателят дава сигнал, че времето е изтекло]] , да управляваш държава е трудно! Доказват го и днешните 29 – Вие знаете какво. Довиждане, колеги. [[Ръкопляскания от ГЕРБ и ОП.]]
Благодаря Ви, господин Манев. Господин Гърневски, заповядайте за втори отрицателен вот.
Уважаема госпожо Председател, уважаеми български министри, дами и господа народни представители! В току-що отхвърления вот на недоверие гласувах „против“, защото в България е в ход безпрецедентен опит за метеж срещу законното правителство, в което участват три групи хора. Първата, която е в основата на това пъклено дело, е самоизяждащата се Българска социалистическа партия. Тя се опитва да спаси от възмездие създадената от нея в криминалния преход мафиотска олигархия. За лице на уличния пуч бе изведен най-големият провал на БСП в политиката – фелдфебел Румен Радев! Няма друго определение за държавник [[реплики от останалите народни представители от „БСП за България“ встрани от банките на парламентарната група]] , застанал на страната на бегълци от правосъдието срещу българската прокуратура, която търси възмездие! До дясното му рамо инсталираха водачката на безродната червена глутница Нинова, която от виден приватизатор от прехода… [[Реплики от народните представители Валери Жаблянов и Драгомир Стойнев.]]
Господин Гърневски, моля Ви!
…от село Крушовица днес вече се е превъплътила в ролята на мизийската Света Богородица! Уволнената от собствения си премиер за корупция [[реплики от народните представители Валери Жаблянов и Драгомир Стойнев]] по цял ден крещи под път и над път: „Долу корумпираните!“ Във втората група попадат както отхвърлени от обществото политически маргинали, така и добре мотивирани ултраси, чиято задача е хаос и кръв по време на метежа! В третата група, която е по-интересна, са видимо интелигентни хора, които още на втория ден от протеста се разграничиха от първите две групи, и той придоби по-демократичен вид. Тези протестиращи застанаха между самозабравилите се анархисти и българските полицаи. Така предотвратиха поръчания от мутри, мафиоти и олигарси кървав опит за смяна на властта в България. Позволявам си на тези хора от тази група да дам следния съвет – по-скоро апел: формулирайте час по-скоро Вашите представи за по-добър живот и конкретните им измерения! Подложете ги на демократично обществено обсъждане [[председателят дава сигнал, че времето е изтекло]] , убедете се в хоризонта пред пътя, по който сте поели, и създайте собствен политически проект! Няма как в онази кошмарна вечер на площада… [[Председателят дава сигнал, че времето е изтекло.]]
Времето, господин Гърневски.
Приключвам. …да не сте се убедили, че истинската демокрация не се гради с насилие и кръв, а през бюлетините, през тяхната воля за по-добър живот на народа ни, които ще подадете в избирателните урни. Желая Ви успех! [[Ръкопляскания от ГЕРБ.]]
Благодаря Ви, уважаеми господин Гърневски.
Процедура!
Извинявайте, има още един вот и ще Ви дам процедура по начина на водене.
Уважаема госпожо Председател, уважаеми колеги, уважаеми дами и господа министри! И третият отрицателен вот ще е също по три причини. Първата е, че на протестите ясно се видя, че хората са мъдри и забелязват, че единствената партия – не от промените, а от Освобождението досега, която е участвала в парламента… [[Шум в залата.]]
Моля за тишина!
…и не е оцапана в корупция, това е партия ВОЛЯ. Влязохме с чест в парламента и излизаме с чест от него. И като гаранция за това е, че по протестите нито един протестиращ не си позволи да издигне лозунг срещу нашата партия. Знам, че от утре вече ще има тролчета – ще поправите тази грешка, но вече е късно. Второто нещо е, че когато БСП са идвали на власт, България винаги е била или в криза, или още по-лошо – в национална катастрофа. Точно заради това е втората и следваща мъдрост на българския народ, че никога повече не иска да Ви допусне до властта, защото знае какво следва. Знаейки това и Вие, че власт скоро няма да видите, се опитвате да използвате ситуацията и да влезете във властта през задния вход – чрез така наречения служебен кабинет. Ето това нещо няма как да се случи. Българският народ го забелязва и няма да го допусне. Така че малко повече смирение – колкото по-бързо се снишите, толкова по-добре. Третото нещо – това е отвращението от най-лошото нещо, което може да се случи в политиката, да се коалираш дори с дявола само и само да се докопаш до кокала. Имаме предвид последните местни избори, в които направихте коалиция, уж с най-върлите Ви противници от така наречените психодесни, либералнодесни, меки китки или не знам още как се наричат. [[Шум и реплики.]] Но резултатите са ясни! В няколко кметства Вие успяхте да победите – в София…
Времето, господин Марешки.
Да, завършвам. В няколко кметства успяхте да победите в София и нищо хубаво не се случи там. Точно заради това ние не подкрепихме този вот на недоверие. Вие много добре знаехте, че той няма да мине. Ако истински искахте да търсите и да видите кои са опозиция и кои не, Вие нямаше да искате безсмислен вот на недоверие, а щяхте да искате вот на доверие – тогава правителството трябваше да събере 121 гласа. Но днес на това гласуване ясно се видя, че правителството има своето мнозинство…
Времето, моля.
Така че да им пожелаем успех! Успех и на всички българи в борбата с корупцията, и повече честни и почтени хора в следващия парламент! Благодаря. [[Ръкопляскания от „ВОЛЯ – Българските Родолюбци“.]]
Благодаря, господин Марешки. По начина на водене ли, господин Жаблянов? По начина на водене, господин Жаблянов, заповядайте.
Благодаря. Уважаема госпожо Председател, уважаеми народни представители, уважаеми министри! Искам да обърна внимание върху това, че трябва да накажете господин Гърневски за квалификациите, които раздаде на държавния глава, на опозицията, на председателя на най-голямата опозиционна партия… [[Шум и реплики.]]
Колеги, моля Ви да не нарушаваме реда в залата.
…и на народните представители от тази партия. Това няма да е трудно да го направите, защото изказването на господин Гърневски беше писмено, което още повече според мен утежнява неговото провинение. Това означава, че той съвсем съзнателно е седнал и всичките тези квалификации, след като е премислил, ги е написал на лист с дълбокото си убеждение, че това е така. Тоест това не са случайно изпуснати думи на трибуната, както по някой път се случва в емоцията на нашите спорове. Така че настоявам да вземете неговото изказване – той може да Ви го предостави в момента, и да му наложите наказанието, което е записано в Правилника за подобен тип квалификации. И накрая, ако считате, че това, което прочете господин Гърневски, е обяснение на ситуацията в България и е универсално обяснение на това, което става – че единият е лош, другият е по-лош, третият е саботьор, четвъртият е случайно заблудил се – и всичко това подкопава Вашето правителство, това е най-сладката утопия, в която можете да се озовете. Затова Ви призовавам накрая, като махнем пропагандния патос на господин Гърневски и ако наистина искате да разберете мотивите за вота, а и мотивите на голяма част от протестиращите днес, то направете дълбок управленски, политически и социален анализ, защото след няколко месеца ще се озовете в навечерието на изборите. И тогава той ще Ви свърши работа. Обидите към БСП …
Времето, господин Жаблянов.
…и към държавния глава няма да помогнат. България не се нуждае от това, надявам се и Вие да го разбрахте. За съжаление, реакцията на колегите Ви беше доста неуместна. Благодаря. [[Единични ръкопляскания от останалите в залата народни представители от „БСП за България“.]]
Благодаря, уважаеми господин Жаблянов. Колеги, това беше единствената точка от днешния дневен ред. Утре – редовно пленарно заседание – 22 юли 2020 г. от 9,00 ч. Закривам заседанието. [[Звъни.]]